  Майя Бывальцева Эстониын улӥсь удмуртъёс «Etnolaat-2016» этноярмаркалы дасясько. Таллинын со котькуд ар куарусёнэ ортче, туэ со толэзьлэн 24-тӥ но 25-тӥ нуналъёсаз радъяськоз. Иворъёсъя «Удмуртия» агентстволэн корреспондентэзлы со сярысь вераз Эстониын улӥсь удмуртъёслэн огазеяськонзылэн кивалтӥсез Надежда Пчеловодова (Муш Нади). Этноярмаркаын Эстониын улӥсь пӧртэм выжы калыкъёс асьсэ йӧскалык лулчеберетсэс возьмато, чеберлыко киужъёсын, сиён-юонъёсын вузкаро. «Таллинысь Ратушной площадь кык нуналлы сётэмын луэ милям кадь огазеяськонъёслы: поръёс, бигеръёс, азербайджанецъёс… кинэз гинэ отын уг луы, туж трос пӧртэм йӧслыкъёс. Соослы дунтэм дунын сёто жӧк (ӝокъёс — кӧня тыриськод), тон соосты арендовать карыса, астэ возьматӥськод, аслэсьтыд продукцидэ возьматӥськод. Перепеч пыжиськом ми котькуд ар отын, кокрокъёс пыжиськом — туристъёс окто тросгес, но табыш понна ӧвӧл со ужмы — тодматон понна», — пусъе Надежда Пчеловодова. Солэн верамезъя, дуннеын туж ӧжыт тодо удмуртъёсты. Эстониын улӥсь удмуртъёс пӧлын вань англи, корей, китай кылын умой вераськисьёс. Соос туристъёслы удмуртъёс сярысь тросгес ивортодэт сётыны тыршо. Нялтас вераса, соос борды итӥськыны быгатэ котькуд мылкыд карись. «Кинлэн мылыз потэ 24-тӥ куарусён котырын Талиннэ вуыны, со базарез адӟыны, вазиське Фейсбук пыр мыным», — вераз Эстониын улӥсь удмуртъёслэн огазеяськонзылэн кивалтӥсез. Эстониын улӥсь калыкъёслэн ассоциацизы йӧскалык огазеяськонъёслы арлы быдэ кӧня ке коньдон висъя. Надежда Пчеловодовалэн верамезъя, удмуртъёслэн дэменлыксылы араз одӥг пол 800 евро сёто. Со коньдонэн пӧртэм ужрадъёс ортчытыны луэ. Кылсярысь, котькуд ар «Куарсур» — тулыс юмшан - радъяло. Озьы ик арлы одӥг пол ортчыто толсур юмшан. «Куарсурез» Эстонилэн пӧртэм интыосаз пусйыны тыршо. Туэ со Пярну палан радъямын вал. Озьы выль адямиосын тодматскыны луонлык кылдэ. Тегъёс: Лулчеберет Туризм Удмуртия Эстония йӧскалыклулчеберет удмуртъёс  